Danas slavimo svetog Ignacija Antiohijskog, starokršćanskog pisca, biskupa i mučenika, poznatog i pod nadimkom “Theophorus”, “Bogonosac”. Rodio se u Siriji oko 35. ili 50, vjerojatno kao poganin, i ubraja se u takozvane apostolske oce. Učenik je svetog Ivana Evanđelista i kao nasljednik svetog Petra i svetog Evodija treći biskup Antiohije (danas Antakya u južnoj Turskoj). Kao biskup morao se boriti protiv gnostika i njihovih dualističkih zabluda, a zajedno sa svojim stadom bio je na udaru Domicijanova progonstva. Za cara Trajana osuđen je na smrt i odveden u Rim. Kako je brod koji je Ignacija vozio u Rim, pristajao u mnogim maloazijskim lukama, tamošnjim kršćanima pružila se prilika da pozdrave Kristovog mučenika, okovanog u lance. Na putu prema Rimu napisao je sedam glasovitih poslanica, upućenih različitim crkvama, od kojih je najpoznatija “Poslanica Rimljanima”.

Njegova pisma, kojima je hrabrio Kristove sljedbenike, spadaju među najstarija i najvažnija svjedočanstva o životu prve Crkve. Prvi je pisac koji je upotrijebio termin “katolička crkva”, a Rimsku crkvu kao prvi biskup Istoka naziva “predstojnicom zajednice ljubavi”. U Rimu je bačen pred lavove i mučenički preminuo u Colosseumu između 98. i 117. Po načinu na koji je mučen moglo bi se naslutiti da je potjecao iz klase robova. Prema legendi on je dijete, koje je Isus uzeo u zagrljaj i blagoslovio ga (Marko, 9, 36-37). Zaštitnik je crkava u istočnom Sredozemlju i sjevernoj Africi, a zazivaju ga osobe koje pate od bolesti grla.

zupajastrebarsko.hr/glasbrotnja.net